El concurs d’aparadors enceta el Nadal a Carcaixent
30 de novembre de 2015

Carcaixent

La Regidoria de Comerç de l'Ajuntament de Carcaixent és l’encarregada d’encetar les activitats per a les festes de Nadal amb la convocatòria del concurs d’aparadors. Esta és la cinquena edició d’un concurs que vol reconéixer l'esforç i la imaginació d'aquells empresaris que inverteixen en la decoració dels seus comerços o locals professionals de la ciutat. Esta és una de les primeres actuacions de “Carcaixent viu el Nadal”, una campanya de dinamització que està organitzant l'Ajuntament per a estes festes i que comptarà amb activitats culturals i d'oci per a tots els públics.

El concurs d’aparadors compta amb molta acceptació per part dels comerciants i cada any són més els negocis que se sumen a esta iniciativa. Està dirigit a xicotets comerciants i, per a poder participar-hi, els únics requisits són estar ubicat al terme de Carcaixent i decorar l’aparador amb motius nadalencs. Estan previstos tres premis d’una targeta de 300, 200 i 150 euros, respectivament, a utilitzar en el comerç  local. A banda dels premis d'Aparadorisme, s'oferirà un premi de 100 € a través de la Targeta Carcaixent a l'empresari que major nombre de "M'agrada" obtinga a la foto del seu aparador a través de la pàgina de Facebook "El teu Pla Carcaixent", amb la finalitat de reconéixer l'esforç de l'empresari en les xarxes socials.

Una de les principals novetats d’esta edició és la presència entre els membres del jurat d’alumnes de l’Escola Superior de Disseny de València, junt a l’alcalde de Carcaixent i regidor de Comerç, Paco Salom, i un tècnic de l’AFIC. El jurat tindrà en compte que la decoració de l'establiment haurà  d'estar en consonància amb la celebració de les festes de Nadal, i valorarà criteris com ara la decoració de façana i accessos a l'establiment, l’ambientació interior de la botiga o l’ús de materials reciclats.

Paco Salom, regidor responsable de l’àrea de Comerç i Promoció Econòmica, ha manifestat que el concurs d’aparadors és una eina fonamental per a dinamitzar el xicotet comerç a Carcaixent. “Hem de posar en valor l’esforç dels botiguers que treballen per oferir el millor de si mateixos als seus veïns i, tot i que s’està treballant en noves mesures de promoció del comerç local, esta crea un ambient especial en la ciutat”, ha afegit. A més, també ha volgut destacar que esta és una de les moltes activitats que s’estan preparant des de l’Ajuntament per poder oferir una alternativa d’oci de qualitat a tots aquells que passen les festes de Nadal a Carcaixent. En les pròximes setmanes es donarà a conéixer la programació completa de la campanya “Carcaixent viu el Nadal”.

1r PREMI 2014 "FLORISTERIA GIL"

2n PREMI 2014  I VOTACIONS FACEBOOK "JULIA PERAL"

3r PREMI 2014 "LOCURA"